Anexa nr.5 la HCL _________________ 
Procedura de instituire şi administrare a taxei de habitat

I. TAXA DE HABITAT

1. FUNDAMENTARE

Taxa constituie venit cu destinaţie specială şi este fundamentată de necesitatea reabilitării faţadelor clădirilor monumente istorice în vederea sporirii confortului urban şi îmbunătăţirii imaginii Municipiului Timişoara.

Timişorenii au dreptul la locuire. Calitatea locuirii e strâns legată atât de dotările urbane şi de utilităţile urbane. Locuirea nu e simplă adăpostire, este un act cu dimensiuni culturale prin care ne înscriem în spaţiul urban şi în cel social. Politicile de locuire nu pot fi reduse la numărul de case realizate, ci trebuie să ia in consideraţie calitatea locuinţelor şi modul lor de a se relaţiona cu oraşul. Locuirea nu este numai retragere în intimitate ci şi deschidere către comunitatea din care facem parte. A locui împreună nu înseamnă a locui la fel, mixitatea urbană pe care am moştenit-o din comunism îşi are virtuţile ei iar diversitatea şi identitatea trebuie să apară ca valori centrale în propunerile de politici urbane. 
A fi urban cere un efort de adaptare la un sistem de valori sociale şi morale. Oraşul este un bun comun, un spaţiu împărtăşit cu cei de lângă noi. Avem nevoie de a perpetua memoria oraşului ocrotind detaliile de arhitectură. Tencuiala veche, cu nuturi şi ornamente, trebuie reparată, nu înlocuită. Să nu uităm că faţada casei nu ne aparţine nouă, proprietari sau locatari, ci oraşului şi comunităţii urbane în ansamblul ei. Arhitectura e vehiculul cel mai important al memoriei urbane. Memoria colectivă trebuie exprimată prin monumente care o exprimă cu fidelitate.
Zona istorică conferă identitate urbei, suprapunându-se inimii acesteia, şi reprezentând eticheta oraşului în toate relaţiile locuitorilor săi cu vizitatorii, începând cu turiştii şi terminând cu oamenii de afaceri şi cu investitorii.
Calitatea urbană a zonei centrale determină creşterea atractivităţii şi are impact asupra dezvoltării economico-sociale a întregului oraş, cu rezultate asupra creşterii calităţii vieţii locuitorilor săi.

 
Pentru a răspunde mai bine necesităţilor utilizatorilor, amenajarea urbană tinde să dezvolte reapariţia în oraşe a vieţii sociale, redând spaţiului public demnitatea şi calitatea pierdută în timp şi beneficiază tuturor locuitorilor oraşului nostru.
2. PROCEDURA 
Taxa de habitat este datorată de către contribuabilii persoane fizice, care îndeplinesc cumulativ următoarele condiţii:

a) deţin în proprietate imobile (clădire sau teren) pe raza municipiului Timişoara;

b) au domiciliul în Municipiul Timişoara.

Taxa de habitat este în cuantum de  40 lei / an / contribuabil.

Taxa de habitat se stabileşte prin decizie, de către compartimentul de specialitate din cadrul Direcţiei Fiscale a Municipiului Timişoara şi se achită în două rate egale, până la 31 martie 2010 şi, respectiv, 30 septembrie 2010. În cazul neachitării la scadenţa a taxei de habitat, se datorează majorări de întârziere, în cuantum de  0,1% pe zi . 

Contribuabilii cu domiciliul în Timişoara, care dobândesc imobile în cursul anului 2010, datorează taxa începând cu data de întâi a lunii următoare dobândirii imobilului.


Contribuabilii care înstrăinează imobilele deţinute pe raza municipiului Timişoara, sau nu mai au domiciliul în Municipiul Timişoara,  încetează a mai datora taxa de habitat începând cu data de întâi a lunii următoare celei în care cele două condiţii nu mai sunt îndeplinite cumulativ.

În cazurile în care apar modificările prevăzute mai sus în situaţia contribuabilului, taxa de habitat se recalculează pentru a reflecta perioada din an în care taxa se datorează de către acesta.

Contribuabilii care au îndeplinit cumulativ cele două condiţii la 31.12.2009 (deţin în proprietate un imobil pe raza Municipiului Timişoara şi au avut domiciliul în Municipiul Timişoara), datorează taxa de habitat începând cu data de 01.01.2010. 
Taxa de habitat se va stabili prin decizie de impunere cu respectarea condiţiilor prezentei prevederi, de către compartimentul de specialitate din cadrul Direcţiei Fiscale a Municipiului Timişoara, până la data de _____________ . 
Comunicarea deciziilor de impunere se va face prin publicitate, prin afişarea acestora pe site-ul oficial al Direcţiei Fiscale a Municipiului Timişoara, www.dfmt.ro, iar în cazul contribuabililor care dobândesc imobilul în cursul anului 2010, comunicarea deciziei de impunere privind stabilirea taxei de habitat se va comunica odată cu decizia de impunere a imobilului respectiv.
3. SCUTIRI
Beneficiază de scutire de la plata taxei de habitat:


a) persoanele fizice prevăzute la art.284 din Legea nr.571/2003 privind codul fiscal, modificată;



b) persoanele fizice ale căror venituri lunare nete sunt mai mici decât salariul minim brut pe ţară;


c) persoanele fizice ale căror venituri lunare nete constau în exclusivitate din indemnizaţie de şomaj sau ajutor social.

